Дунейпсо зэхьэзэхуэм зыхуегъэхьэзыр
Босниемрэ Герцеговинэмрэ я къалащхьэ Сараевэ иджыблагъэ щекIуэкIащ ныбжьыщIэхэм алыдж-урым бэнэкIэмкIэ я европэпсо чемпионат. Абы дыщэ медаль къыщихьащ Къэбэрдей-Балъкъэрым щыщ Гъуэныбэ Iэуес. Спортсменым зэхьэзэхуэм зэрызыхуигъэхьэзырам, адэкIэ и мурадхэмкIэ къыддэгуэшащ абы и тренер Белгъэрокъуэ Эдуард.
— Уи гъэсэнхэм ящыщу дунейпсо утыкум япэу текIуэныгъэ къыщызыхьар Iэуес?
— Хьэуэ. Си гъэсэнхэм яхэтащ дуней псом, Урысейм я чемпионхэри. Ауэ иужьрей лъэхъэнэм ехъулIэныгъэшхуэхэр зыIэрагъэхьатэкъым. Арати, иджы Гъуэныбэ Iэуес Европэм и чемпион хъуащ. Абы и ныбжьыр илъэс 16-щ зэрыхъур.
— Сыт хуэдэ гугъэхэр иIэт Iэуес, алэрыбгъум къыщытехьэм?
— Дэ медаль къэтхьыну арат абы дыщIэкIуар. Я нэхъ мащIэрамэ, нэхъыфIищым дахэхуэну, уеблэмэ, дыщэр зыIэрыдгъэхьэну ди мурадти, псори къыдэ- хъулIащ. Ар Iэуес Европэ чемпионатым къыщихьа и япэ текIуэныгъэщ.
Мы гъэм урысейпсо зэхьэзэхуэм етIуа- нэ щыхъури, дунейпсо зэпеуэу Дон Iус Ростов щызэхэтам пашэныгъэр щиубыдащ. Абыхэм къыщигъэлъэгъуа зэфIэкIхэм Гъуэныбэм Iэмал къратащ Урысейм и командэ къыхэхам хагъэхьэу Европэм и чемпионатым кIуэнымкIэ.
— АдэкIэ сыт хуэдэ мурадхэр фиIэ?
— Мазэ дэкIмэ, дунейпсо зэхьэзэхуэ екIуэкIынущи, гуп нэхъыщхьэм дыхэхуэну дыхуейщ. ЗэкIэ дыщыгъуазэкъым командэ къыхэхам и тренерым и мурадым, ауэ дыщогугъ дунейпсо утыкум зыкъыщыдгъэлъэгъуэфыну.
— Iэуес нэмыщI, Урысейм щыщ а зэхьэзэхуэм къыщыхэжаныкIа?
— Европэ чемпионатым ди командэ къыхэхам хэт бэнакIуэхэм иджыри дыщэ медалу щы, зы дыжьынрэ зы жэзрэ къыщахьащ. Гуп зэпеуэм Урысейм етIуанэ увыпIэр щиубыдащ.
КЪЭХЪУН Бэч.
